Alboraia formarà al seu veïnat en salut amb tallers participatius
01 de agost de 2022

Veïns i veïnes d'Alboraia rebran formació sobre salut a partir del 15 d'octubre després de la posada en marxa de la iniciativa coordinada per l'Ajuntament i els centres de salut locals per a potenciar l'educació en aquesta matèria entre la ciutadania. Ho faran a través de tallers oberts totalment al públic, que se celebraran dues vegades al mes en la Sala d'Actes del Consistori.

La temàtica d'aquestes jornades versarà sobre pediatria i salut en general i les persones interessades podran decidir sobre el seu contingut de manera activa. L'Ajuntament ha habilitat una enquesta durant el mes d'agost amb la finalitat que persones de totes les edats puguen reflectir el seu interés per perfilar els continguts que es tractaran en les esmentades xarrades. Amb aquesta guia, el personal professional dels centres de salut educaran a la ciutadania amb aquests tallers.

La regidora de Salut, Susana Cazorla, destaca l'oportunitat que suposa la iniciativa per a conscienciar a la ciutadania del seu paper actiu en la salut: "Tindre un cert grau de coneixement ens permetrà prendre millors decisions i adoptar una postura més activa en un aspecte de la vida en el qual hem de saber com moure'ns, sempre, això sí, seguint les indicacions del personal professional que treballa en els nostres centres de salut".

Alboraia, exemple de XarxaSalut

La iniciativa s'emmarca dins de XarxaSalut, una guia que segueix la línia de treball que es realitza des de la regidoria de Salut. Aquest conjunt d'accions realitzat fins ara per l'Ajuntament d'Alboraia i els centres de salut ha sigut, de fet, reconegut per la Generalitat Valenciana, destacant-lo com a exemple de bona praxi de la citada xarxa.

La posada en marxa dels tallers també compleix una de les propostes acordades en el Consell de Salut, una eina de participació ciutadana integrada per la regidora Susana Cazorla, tècnics de Salut i de Serveis Socials, els centres de salut i diverses associacions locals.